Gareth Bale

Gareth Frank Bale (sündinud 16. juulil 1989 Cardiffis) on Walesi jalgpallur, kes mängib äärepoolkaitsjana Major League Socceri klubis Los Angeles FC ja Walesi jalgpallikoondises. Bale on valitud kuuel korral (aastatel 2011, 2012, 2014, 2015 ja 2016) Walesi aasta jalgpalluriks. Gareth Bale alustas elukutselise jalgpalluri karjääri Inglismaa jalgpalli esiliigas jalgpalliklubis Southampton 2005. aastal. Kaks aastat hiljem ostis Bale'i Inglismaa Premier League'i klubi Tottenham Hotspur 5 miljoni naela eest (lõplik summa sõltus jalgpalluri esinemisest). 2013. aastal valiti ta Tottenham Hotspuri ja Premier League'i hooaja parimaks mängijaks. Hooaegadel 2010–2011, 2011–2012 ja 2012–2013 valiti ta Premier League'i hooaja sümboolsesse koosseisu. Gareth Bale siirdus 100 miljoni euro eest Hispaania kõrgliiga klubisse Madridi Real 1. septembril 2013. Esimesel hooajal võitis Bale koos Realiga Copa del Rey ja UEFA Meistrite Liiga, lüües värava mõlema turniiri finaalis. UEFA Meistrite Liiga 2017–2018 finaalis Liverpooli vastu lõi ta kaks väravat ning tuli Madridi Realiga neljandat korda Meistrite Liiga võitjaks. Hooajal 2020/21 oli ta Madridi Realist laenul taas Tottenham Hotspuris. 2022. aasta juunis teatas Los Angeles FC, et on sõlminud Bale'iga 12 kuu pikkuse lepingu. Debüüdi Walesi rahvuskoondises tegi ta 27. mail 2006 sõprusmängus Trinidadi ja Tobago vastu. Ta sai 16 aasta ja 315 päeva vanuselt Walesi kõigi aegade noorimaks debütandiks. Tema rekordi ületas 2013. aastal Harry Wilson. Esimese värava lõi ta 7. oktoobril 2006 EM-i valikmängus Slovakkia vastu karistuslöögist. 2016. aasta Euroopa meistrivõistluste valikturniiril lõi ta seitse väravat ja aitas Walesi koondise esimest korda Euroopa meistrivõistluste finaalturniirile. Prantsusmaal toimunud Euroopa meistrivõistluste esimeses alagrupimängus 11. juunil Slovakkiaga lõi värava ja aitas Walesi 2:1 võidule. Teises alagrupimängus 16. juunil Inglismaaga viis ta Walesi esimesel poolajal karistuslöögist juhtima, kuid Wales kaotas lõpus 1:2. Viimases alagrupimängus 20. juunil alistas Wales Venemaa 3:0, Bale lõi viimase värava. Wales jõudis lõpuks poolfinaali, kus kaotati hilisemale meistrile Portugalile 0:2. Madridi Real La Liga: 2016–17, 2019–20, 2021–22 Hispaania superkarikas: 2017 Copa del Rey: 2013–14 UEFA Meistrite Liiga: 2013–14, 2015–16, 2016–17, 2017–18, 2021–22 Euroopa superkarikas: 2014, 2017 Jalgpalliklubide maailmameistrivõistlused: 2014, 2016, 2017, 2018 Henry-Laur Allik (31. juuli 2017). "Jalgpallurite eest makstakse absurdselt suuri summasid". Eesti Ekspress. Ekspress Meedia AS. Originaali arhiivikoopia seisuga 31. juuli 2017. LAFC. "LAFC Signs Forward Gareth Bale | Los Angeles Football Club". LAFC. Vaadatud 27. juunil 2022. "Wales 2-1 Trinidad & Tobago". BBC Sport. 27.5.2006. Vaadatud 26.4.2017 "Belgium 1-1 Wales". BBC Sport. 15.10.2013. Vaadatud 26.4.2017 "Wales 1–5 Slovakia". BBC Sport. 7.10.2006. Vaadatud 26.4.2017 "Kanu Believe It? Wales & Bale make history after 58 years of pain". Goal. 11.6.2016. Vaadatud 26.4.2017 "Gareth Bale clocks on and clicks into gear to lead Wales' charge against Russia". The Guardian. 20.6.2016. Vaadatud 26.4.2017 "Euro 2016: Gareth Bale & Joe Allen react to Wales's semi-final defeat". BBC. 6.7.2016. Vaadatud 26.4.2017 Profiil Madridi Reali kodulehel